РЕГЛАМЕНТ ЗА ИЗПЪЛНЕНИЕ (ЕС) 2021/79 НА КОМИСИЯТА

от 27 януари 2021 година

за неодобряване на активното вещество топрамезон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,

като има предвид, че:

(1) Съгласно член 80, параграф 1, буква а) от Регламент (ЕО) № 1107/2009 Директива 91/414/ЕИО на Съвета (2) се прилага по отношение на процедурата и условията за одобрение на активни вещества, за които е прието решение в съответствие с член 6, параграф 3 от същата директива преди 14 юни 2011 г. На 9 декември 2003 г. Комисията прие Решение 2003/850/ЕО (3) относно активното вещество топрамезон (известно преди с наименованието BAS 670H) в съответствие с член 6, параграф 3 от Директива 91/414/ЕИО.

(2) На 12 май 2003 г. BASF Aktiengesellschaft (понастоящем BASF SE) подаде заявление до Франция за включването на топрамезон в приложение I към Директива 91/414/ЕИО в съответствие с член 6, параграф 2 от посочената директива. С Решение 2003/850/ЕО бе потвърдено, че досието принципно отговаря на изискванията за данни и информация от приложения II и III към Директива 91/414/ЕИО.

(3) В съответствие с процедурата, предвидена в член 6, параграфи 2 и 4 от Директива 91/414/ЕИО, беше направена оценка на въздействието на топрамезон върху здравето на човека и на животните и върху околната среда за видовете употреба, предложени от заявителя. На 21 юли 2006 г. Франция представи на Комисията и на Европейския орган за безопасност на храните („Органа“) проект на доклад за оценка.

(4) Проектът на доклада за оценка беше разгледан от държавите членки и Органа. На 13 януари 2014 г. Органът представи на Комисията заключението си (4) във връзка с оценката на риска от употребата на активното вещество топрамезон като пестицид.

(5) С писмо от 29 юни 2020 г. BASF SE оттегли заявлението си за одобрение на топрамезон.

(6) Поради оттеглянето на заявлението веществото топрамезон следва да не бъде одобрено.

(7) Настоящият регламент не възпрепятства подаването на ново заявление за активното вещество топрамезон в съответствие с член 7 от Регламент (ЕО) № 1107/2009.

(8) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Неодобряване на активното вещество Активното вещество топрамезон не се одобрява.

Член 2 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 януари 2021 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(3) Решение 2003/850/ЕО на Комисията от 4 декември 2003 г. за признаване по принцип на пълнотата на досиетата, представени за подробен преглед с оглед на евентуалното включване на веществата BAS 670H и сребърен тиосулфат в приложение I към Директива 91/414/ЕО на Съвета относно пускането на пазара на продукти за растителна защита (ОВ L 322, 9.12.2003 г., стр. 28).

(4) Европейски орган за безопасност на храните, 2014 г. Conclusion on the peer review of the pesticide risk assessment of the active substance topramezone (Заключение относно партньорския преглед на оценката на риска от употребата на активното вещество топрамезон като пестицид). EFSA Journal (Бюлетин на ЕОБХ) 2014;12(2):3540, 82 стр. doi:10.2903/j.efsa.2014.3540.